Id-Deċiżjoni tal-Kummissjoni
tas-16 ta’ Novembru 1998
li temenda Deċiżjoni 97/365/KE dwar it-tfassil ta’ listi provisorji ta’ stabbilimenti ta’ pajjiżi terzi li minnhom l-Istati Membri jawtorizzaw importazzjoni ta’ prodotti ippreparati mill-laħam ta’ annimali tal-ifrat, ħnieżer, equidae u nagħaġ u mogħoż
(notifikata bin-numru tad-dokument Ċ(1998) 3504)
(Test b’rilevanza għall-ŻEE)
(98/662/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabilixxi l-Komunità Ewropea,
Wara li kkunsidrat id-Deċiżjoni tal-Kunsill 95/408/KE tat-22 ta’ Ġunju 1995 dwar il-kundizzjonijiet għat-tfassil, għal perijodu temporanju, ta’ listi provisorji ta’ stabbilimenti ta’ pajjiżi terzi li minnhom l-Istati Membri huma awtorizzati li jimportaw ċerti prodotti li joriġinaw mill-annimali, prodotti mis-sajd jew molluski bivalvi ħajjin [1], kif emendat bid-Deċiżjoni 97/34/KE [2], u b’mod partikolari l-Artikolu 2(1) tagħha,
Billi d-Deċiżjoni tal-Kummissjoni 97/222/KE [3], tistipula lista ta’ pajjiżi terzi li minnhom l-Istati Membri jawtorizzaw l-importazzjoni ta’ prodotti tal-laħam;
Billi, għall-pajjiżi f’dik il-lista l-ħtieġa ta’ ċertifikazzjoni ta’ saħħa tal-annimal u dik veterinarja għall-importazzjoni ta’ prodotti tal-laħam ġew stipulati fid-Deċiżjoni tal-Kummissjoni 97/221/KE [4];
Billi listi provisorji ta’ stabbilimenti ta’ pajjiżi terzi li minnhom l-Istati Membri jawtorizzaw importazzjoni ta’ prodotti ppreparati mill-laħam ta’ annimali tal-ifrat, ħnieżer, equidae u nagħaġ u mogħoż ġew stipulati bid-Deċiżjoni tal-Kummissjoni 97/365/KE [5];
Billi l-Kummissjoni rċeviet mill-Messiku lista ta’ stabbilimenti, b’ garanziji li jilħqu bis-sħiħ il-ħtiġijiet xierqa tas-saħħa tal-Komunità u li jekk stabbiliment ma jikkonformax ma’ dan l-attivitajiet tiegħu ta’ esportazzjoni lill-Komunità Ewropea jiġu sospiżi;
Billi spezzjoni Komunitarja fuq il-post uriet li l-livelli ta’ iġjene ta’ l-istabbilimenti hija suffiċjenti u li jistgħu għalhekk jiġu inklużi f-ewwel lista ta’ stabbilimenti li minnhom importazzjoni ta’ prodotti tal-laħam jistgħu jiġu awtorizzati;
Billi listi provisorji ta’ stabbilimenti li jipproduċu prodotti tal-laħam jistgħu għalhekk jiġu stipulati rigward il-Messiku;
Billi l-miżuri previsti f’din id-Deċiżjoni huma skond l-opinjoni tal-Kumitat Veterinarju Permanenti,
ADOTTAT DIN ID-DEĊIŻJONI:
Artikolu 1
L-Anness ma’ din id-Deċiżjoni huwa miżjud ma’ l-Anness tad-Deċiżjoni 97/365/KEE.
Artikolu 2
Din id-Deċiżjoni għandha tapplika b’effett mill-20 ta’ Novembru 1998.
Artikolu 3
Din id-Deċiżjoni hija ndirizzata lill-Istati Membri.
Magħmula fi Brussel, fis-16 ta’ Novembru 1998.